REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/263-18

12. novembar 2018. godine

B e o g r a d

ZAPISNIK

21. SEDNICE ODBORA ZA KULTURU I INFORMISANjE,

ODRŽANE 2. NOVEMBRA 2018. GODINE

 Sednica je počela u 11,00 časova.

 Sednicom je predsedavao Mirko Krlić, predsednik Odbora.

 Sednici su prisustvovali članovi Odbora: Snežana Bogosavljević Bošković, Jadranka Jovanović, Aleksandar Jugović, Stanija Kompirović, Dragana Kostić, Vesna Marjanović, Jasmina Obradović, Snežana Paunović, Ana Stevanović i Milorad Hadži Tošić.

 Sednici je prisustvovao Predrag Jelenković (Nataša Mihailović Vacić), zamenik člana Odbora.

 Sednici nisu prisustvovali članovi Odbora: Marko Atlagić, Aleksandra Belačić, Đorđe Vukadinović, Nataša Mićić i Branka Stamenković, niti njihovi zamenici.

 Sednici su prisustvovali predstavnici Ministarstva kulture i informisanja: Aleksandar Gajović, državni sekretar i Igor Jovičić, sekretar Ministarstva.

 Na predlog predsednika, članovi Odbora su, jednoglasno, usvojili sledeći:

D n e v n i r e d

1. **Razmatranje Informacije o radu Ministarstva kulture i informisanja za period jul - septembar 2018. godine**.

 Prva tačka dnevnog reda: **Razmatranje Informacije o radu Ministarstva kulture i informisanja za period jul - septembar 2018. godine**

 Uvodne napomene povodom ove tačke dnevnog reda izneo je Aleksandar Gajović, državni sekretar Ministarstva kulture i informisanja. U navedenom periodu od jula do septembra 2018. godine, Ministarstvo kulture i informisanja je radilo punim intezitetom i obavljalo poslove koji se odnose na: razvoj i unapređenje kulture i umetničkog stvaralaštva, praćenje i istraživanje u oblasti kulture, obezbeđivanje materijalne osnove za delatnost kulture, razvoj i unapređenje književnog, prevodilačkog, muzičkog i scenskog stvaralaštva, likovnih i primenjenih umetnosti i dizajna, filmsko i stvaralaštvo u oblasti drugih audio-vizuelnih medija, zaštitu nepokretnog, pokretnog i nematerijalnog kulturnog nasleđa, bibliotečku, izdavačku, kinematografsku i muzičko-scensku delatnost, zadužbine i fondacije, razvoj digitalne i istraživačke infrastrukture u oblasti kulture i umetnosti, sistem javnog informisanja, praćenje sprovođenja i priprema zakona u oblasti javnog informisanja, praćenje rada javnih preduzeća i ustanova u oblasti javnog informisanja, prećenje delatnosti stranih informativnih ustanova, stranih sredstava javnog informisanja, dopisništava i dopisnika u Republici Srbiji, registraciju stranih informativnih ustanova i pružanje pomoći u radu sa stranim novinarima i dopisnicima, informisanje nacionalnih manjina. Takođe, Ministarstvo je obezbeđivalo i podsticalo saradnju u oblasti zaštite kulturne baštine, kulturnog stvaralaštva i informisanja na jeziku i pismu pripadnika srpskog naroda u regionu, kao i rad kulturno-informativnog centra u Parizu. Stvoreni su uslovi za pristup i realizaciju projekata koji se finansiraju iz sredstava pretpristupnih fondova EU, donacija i drugih oblika razvojne pomoći, kao i za učešće u regionalnim projektima. Svi detalji o radu ministarstva u periodu jul - septembar 2018. godine se nalaze u Izveštaju, koji je blagovremeno dostavljen članovima Odbora a predstavnici ministarstva su spremni da odgovore na sva pitanja članova Odbora i da daju dodatna pojašnjenja.

 Na kraju uvodnog izlaganja, Aleksandar Gajović je, u ime Ministarstva kulture i informisanja, uputio apel da se, što je moguće pre stavi na dnevni red Narodne skupštine izbor članova Nacionalnog saveta za kulturu, čijim trenutnim članovima je mandat istekao još 25. maja 2016. godine.

 U diskusiji povodom ove tačke dnevnog reda učestvovali su: Vesna Marjanović, dr Ana Stevanović, Jadranka Jovanović i Mirko Krlić.

 Vesna Marjanović je konstatovala da se sednica Odbora održava na Međunarodni dan borbe protiv nekažnjivosti zločina nad novinarima i istakla da se novinarska profesija u Republici Srbiji nalazi u veoma teškoj situaciji i navela podatak da je u 2018. godini registrovano 73 napada na novinare, i to pet fizičkih, 16 verbalnih napada i 52 pritiska na novinare. Postavila je pitanje, da li postoji jedinstvena kulturna politika u Vladi Republike Srbije prema medijima i u oblasti slobode informisanja, imajući u vidu različite izjave ministra kulture i informisanja i predsednice Vlade Republike Srbije po pitanju rijaliti programa i štete koju oni nanose emitujući se na elektronskim medijima. Saglasila se sa apelom predstavnika Ministarstva da je potrebno što pre izabrati nove članove Nacionalnog saveta za kulturu, jer je starim članovima Saveta odavno istekao mandat i kako bi Savet mogao da radi u punom kapacitetu. Iskazala je potrebu da se u što kraćem roku izaberu članovi, za tri upražnjena mesta u Savetu Regulatornog tela za elektronske medije i istakla da Odbor odavno nije razmatrao izveštaj o radu Saveta Regulatora. Takođe, ukazala je na aktuelnu situaciju u Narodnom pozorištu, gde se veliki broj umetnika nalazi u sukobu sa direktorom Narodnog pozorišta i izrazila interesovanje šta će Ministarstvo preduzeti u vezi sa ovim slučajem. Na kraju svog izlaganja, postavila je pitanje zbog čega su Muzej savremene umetnosti i Muzej savremene umetnosti Vojvodine odlučili da ne učestvovuju u Programskom savetu za izbor prestavnika Srbije na 58. Venecijanskom bijenalu i kakav je stav Ministarstva u vezi sa objavama u medijima da će Fakultet dramskih umetnosti u Beogradu biti preseljen na novu lokaciju.

 Dr Ana Stevanović je iznela zamerke na formu dostavljene Informacije ministarstva, koja je izrađena u formi referata i gde su podaci kvantitativno navedeni a ne kvalitativno. Istakla je da Informacija mora da sadrži konkretne rezultate koji mogu da budu merljivi i uporedni. Zamolila je da predstavnici Ministarstva uvaže ove sugestije i da naredne informacije budu sadržajnije i kvalitetnije. Predložila je da Ministarstvo, u saradnji sa Skupštinom grada Beograda i Sekretarijatom za kulturu razvije neku vrstu projekta kako bi Dvorski kompleks na Dedinju bio samoodrživ. Pohvalila je činjenicu da je naložena vanredna kontrola sistema zaštite u kulturnim ustanovama. Apelovala je, u vezi sa spekulacijama koje su se pojavile u javnosti, da Ministarstvo kulture i informisanja iskoristi sve svoje kapacitete, kako bi se sprečilo preseljenje Fakulteta dramskih umetnosti sa trenutne lokacije na Novom Beogradu na novu lokaciju na Topčideru. Postavila je pitanje da li će biti izdvojena veća sredstava za Narodno pozorište u Beogradu u narednoj godini i šta će Ministarstvo učiniti u vezi sa aktuelnim sukobom dramskih umetnika sa direktorom te kulturne ustanove. Takođe, postavila je pitanje dokle se stiglo sa izradom Strategije razvoja kulture Republike Srbije i Medijske strategije i kada će se naći u skupštinskoj proceduri. Izrazila je čuđenje činjenicom, da je „Hepi“ televizija dobila sredstva u iznosu od 2 miliona dinara, s obzirom na to da se radi o izrazito komercijalnoj televizija i, kako je navela, „mediju koji duboko truje naše društvo“.

 Jadranka Jovanović je istakla, da je član Narodnog pozorišta u Beogradu 30 godina i da svi zaposleni u ovoj prestižnoj ustanovi treba opšte interese da stave ispred ličnih interesa, a da u najaktuelnijim sukobima u ovoj instituciji nema nedužnih. Objasnila je da problem koji je nastao između direktora Pozorišta i direktora drame u stvari sukob dve interesne grupe koje, kako je navela, „jako dobro žive od kulture“. Njen utisak je da se radi o očiglednom pokušaju politizacije celog slučaja. Za sve uspehe dramskog ansambla u prethodnom periodu podjednako su zaslužni v.d. direktora drame i direktor Narodnog pozorišta ali njihove nesuglasice datiraju duži vremenski period.

 Mirko Krlić je, odgovarajući na postavljeno pitanje Vesne Marjanović, istakao, da je Odbor na 18. sednici razmatrao Zbirnu listu kandidata za članove Nacionalnog saveta za kulturu, a utvrđenu Zbirnu listu je Odbor uputio Narodnoj skupštini na dalje postupanje.

 Aleksandar Gajović je, odgovarajući na postavljena pitanja koja su se čula tokom diskusije narodnih poslanika, informisao članove Odbora da je Ministarstvo dan ranije objavilo saopštenje za javnost, u kojem se daje puna podrška novinarima, povodom Međunarodnog dana borbe protiv nekažnjivosti zločina nad novinarima. Istakao je da je kulturna politika u Vladi Republike Srbije prema medijima i u oblasti slobode informisanja jedinstvena. Kada je reč o Narodnom pozorištu, uveren je da će Narodno pozorište sa svojim organima rešiti novonastali problem, a ako se to u kratkom roku ne desi, Ministarstvo će intervenisati u skladu sa svojim ovlašćenjima. Finansiranje Narodnog pozorišta u narednoj godini zavisiće od sredstava koja u budžetu za 2019. godinu budu opredeljena Ministarstvu kulture i informisanja. Kada je reč o povlačenju Muzeja savremene umetnosti (MSU) i MSU Vojvodine iz Programskog saveta za izbor prestavnika Srbije na 58. Venecijanskom bijenalu, Aleksandar Gajović je istakao nije najbolje upućen u te razloge i da će čim dobije detaljne informaacije informisati članove Odbora. Preseljenje Fakulteta dramskih umetnosti je u domenu spekulacija i nema zvaničnih naznaka da će se to i dogoditi i po njegovim saznanjima dekan Fakulteta je demantovao tu vest u dnevnim novinama. Izveštaj Ministarstva je urađen u nasleđenoj formi na način na koji se radilo i ranije a naglasio je da će uvažiti sve predloge i sugestije koje su se čule na Odboru i da će naredni izveštaji biti iscrpniji, podrobniji i detaljniji. Odgovorio je na pitanje o medijskom sufinansiranju medijskog sadržaja „Hepi“ televizije u iznosu od oko 2 miliona dinara. Naglasio je da je, nakon njihove prijave na konkurs, stručna i nezavisna komisija opredelila sredstva pomenutoj televiziji, sa ciljem da se realizacijom planiranog projekta na „Hepi“ televiziji umanji vreme emitovatanja rijaliti programa. Strategija razvoja kulture Republike Srbije je urađena i čeka se odluka da se stavi na dnevni red sednice Vlade. Jedna verzija medijske strategije je izrađena ali je predsednik Vlade, u konsultaciji sa predsednikom Srbije, obustavila rad na njenoj izradi nakon čega je formirana nova radna grupa koja ima rok za izradu do 31. decembra 2018. godine.

 Nakon diskusije, Odbor se izjasnio o podnetoj informaciji.

 Odbor je na osnovu člana 229. Poslovnika Narodne skupštine razmotrio Informaciju o radu Ministarstva kulture i informisanja za period jul - septembar 2018. godine i odlučio većinom glasova (za - 10 glasova, uzdržan - 1 i nije glasao - 1) da je prihvati, o čemu će podneti izveštaj Narodnoj skupštini.

 Sednica je završena u 12,15 časova.

 SEKRETAR PREDSEDNIK

 Dana Gak Mirko Krlić